   لاهور (ويب ڊيسڪ) پاڪستان ٽي ٽوئنٽي ڪرڪيٽ ٽيم جي ڪپتان بابر اعظم چيو آهي ته شعيب ملڪ ۽ محمد حفيظ جي واپسيءَ جو فيصلو درست ثابت ٿيو، جڏهن ته ڪپتان طور پهرين سيريز ۾ ڪاميابيءَ ڏاڍو خوش آهيان. بنگلاديش خلاف ٽي ٽوئنٽي سيريز کٽڻ کانپوءِ ميچ جي بهترين رانديگر جو اعزاز ماڻيندڙ بابر اعظم چيو ته شعيب ملڪ پهرين ميچ ۾ زبردست راند جو مظاهرو ڪيو، هاڻ وري محمد حفيظ شاندار اننگز کيڏي پاڪستان جي ڪاميابيءَ ۾ اهم ڪردار ادا ڪيو، ٻنهي جي واپسيءَ جو فيصلو درست ثابت ٿيو، سرفراز احمد به پي ايس ايل  ۾ سٺي پرفارمنس ڏئي ڪم بيڪ ڪري سگهي ٿو. سندس چوڻ هو ته ڪپتان طور پهرين سيريز ۾ ڪاميابي تي ڏاڍو خوش آهيان، اسان کي اهڙي ڪاميابيءَ جي سخت ضرورت هئي، سينيئرن جي بهتر پرفارمنس سان اعتماد وڌي رهيو آهي، ڪوشش ڪنداسين ته ايندڙ ميچ کٽي نمبر ون پوزيشن برقرار رکون. هن چيو ته ورلڊ ڪپ کان اڳ پي ايس ايل ذريعي پرفارمنس تي سڀني جون نظرون هونديون، پاڪستان سپر ليگ کانپوءِ اسان بهتر ٽيم ٺاهڻ ۾ ڪامياب ٿي وينداسين.